Teplota
Dobrý deň Dcéra má 7 rokov a 38kg a pri podaní Nurofenu 200 pre deti jej neklesá teplota ale ide hore môžem jej podať 1 a pol tablety ? Po paralene 500jej klesne ale po Nurofene jej ešte stúpala. Ďakujem veľmi pekne zatiaľ:)
Dobrý deň,
ďakujeme za Vašu otázku.
Liek Nurofen 200 sa dávkuje v závislosti od hmotnosti dieťaťa. Pre dieťa s hmotnosťou 38 kg je prvá dávka 1 tableta, ďalej v prípade potreby 1 tableta s časovým odstupom minimálne 6-8 hodín; maximálna dávka je 4 tablety v priebehu 24 hodín. Nad ≥ 40 kg sa už môžu podať dve tablety s časovým odstupom 6-8 hodín. Maximálna dávka je 6 tabliet v priebehu 24 hodín. Obalené tablety sa majú prehĺtať celé, výrobca v prípade prelomenia tablety nezaručuje rovnaké zloženie oboch častí. Dôležité je neprekračovať dávkovanie podľa pokynov výrobcu uvedených v príbalovom letáku liekov. Na zníženie vysokej horúčky sa okrem antipyretík používajú aj vlažné zábaly (nemôžu sa však robiť u detí, ktoré majú studené končatiny, alebo zimnicu).
Prajem pekný zvyšok dňa.
S pozdravom
Mgr. Emma Halás Haluščíková